 REPUBLIKA HRVATSKA

ŠIBENSKO-KNINSKA ŽUPANIJA

 G R A D ***Š I B E N I K***

 Povjerenstvo za provedbu oglasa

KLASA: 112-02/24-01/04

URBROJ: 2182-1-01/1-24-3

Šibenik, 27. svibnja 2024.

**Obavijesti u svezi provedbe oglasa za prijam u službu**

**VIŠEG STRUČNOG SURADNIKA ZA INFORMIRANJE**

 Pročelnica Službe Ureda gradonačelnika Grada Šibenika objavila je oglas za prijam u službu višeg stručnog suradnika za informiranje (1 izvršitelja – m/ž) na određeno vrijeme od 6 mjeseci. **Oglas je objavljen na oglasnoj ploči te web stranicama Zavoda za zapošljavanje, Područne službe Šibenik, dana 27. svibnja 2024. godine.**

 Prijave na oglas podnose se u roku od 8 dana od dana objave oglasa.
Informacije o oglasu mogu se dobiti u  Službi Tajništva Grada Šibenika, na adresi Trg palih branitelja Domovinskog rata br. 1, Šibenik.

 Na temelju članka 19. stavka 6. i članka 29. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 96/18 i 112/19) i objavljenog oglasa na oglasnoj ploči Zavoda za zapošljavanje, Područne službe Šibenik, dana 27. svibnja 2024. godine, Grad Šibenik obavještava kandidate:

**I. Podaci o plaći**

Osnovnu bruto plaću radnog mjesta viši stručni suradnik za informiranje sačinjava umnožak koeficijenta radnog mjesta (2,46) i osnovice koja iznosi 606 eura. Za svaku godinu radnog staža plaća se uvećava za 0,5%.

**II. Opis poslova**

Viši stručni suradnik za informiranje - obavlja poslove službenika za informiranje sukladno Zakonu o pravu na pristup informacijama, priprema informacije za gradonačelnika i zamjenika gradonačelnika o vijestima o Gradskoj upravi u medijima. Obavlja poslove vezane uz predstavke i pritužbe građana te zaprimanje pitanja građana sa službene gradske internet stranice te sastavljanje i dostavljanje odgovora građanima. Surađuje s predstavnicima medija, surađuje s gradskim upravnim tijelima radi prikupljanja, obrade i prezentacije informacija o Gradskoj upravi, surađuje s urednikom web stranice vezano uz vijesti o Gradu Šibeniku na web stranici Grada Šibenika. Obavlja druge srodne poslove po nalogu pročelnika Ureda i pomoćnika pročelnika.

**III. Prethodna provjera znanja i sposobnosti kandidata** obuhvaća pisano testiranje i intervju. Za svaki dio provjere kandidatima se dodjeljuje broj bodova od 1 do 10.

Intervju se provodi samo s kandidatima koji ostvare najmanje 50% ukupnog broja bodova na pismenom testiranju.

Kandidati su obvezni pristupiti prethodnoj provjeri znanja i sposobnosti putem pisanog testiranja i intervjua. Ako kandidat ne pristupi testiranju smatra se da je povukao prijavu na oglas.
Vrijeme održavanja prethodne provjere znanja i sposobnosti kandidata biti će objavljeno na web stranici Grada Šibenika ([www.sibenik.hr](http://www.sibenik.hr)) i na oglasnoj ploči Grada Šibenika, najkasnije pet dana prije održavanja provjere.

**IV.  Pravni i drugi izvori za pripremanje kandidata za testiranje:**

1. Statut Grada Šibenika („Službeni glasnik Grada Šibenika“, broj 2/21)
2. Zakon o lokalnoj i područnoj ( regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13 - pročišćeni tekst, 137/15 – ispravak,123/17, 98/19 i 144/20)

3. Zakon o pravu na pristup informacijama (NN 25/13, 85/15, 69/22)

4. Zakon o medijima (NN 59/04, 84/11, 81/13 i 114/22)

 **PREDSJEDNICA POVJERENSTVA**

 **Mladena Baran Jakelić**